open-index/open-wikipedia-markdown huggingface dataset:
2021 בקוריאה הדרומית

אירועים בשנת **2021 ב[[קוריאה הדרומית]]**.

## בעלי תפקידים

## אירועים
### אפריל
* 7 באפריל – בחירות המשנה של דרום קוריאה לשנת 2021.
* 13 באפריל – ממשלת קוריאה הדרומית מחתה והתחרטה על החלטת הקבינט היפני לשפוך מים רדיואקטיביים של המפעל הגרעיני בפוקושימה לאוקיינוס השקט.

### דצמבר
* 24 בדצמבר – ממשלת קוריאה הדרומית נתנה חנינה לנשיאה לשעבר, פאק גון-הייה, עקב הידרדרות במצב הבריאותי, וגם מזכה מאשמה את ראש הממשלה לשעבר האן מיונג-סוק.

## אנשים שנפטרו
### ינואר
* 5 בינואר
** קים צ'אנג-יול, 91, צייר דרום קוריאני.

### אפריל
* 27 באפריל
** ניקולס צ'ונג ג'ין-סוק, 89, חשמן דרום קוריאני.

## קישורים חיצוניים

## הערות שוליים

*
קוריאה הדרומית
קוריאה הדרומית
סרגיי גאליצקי

**סרגיי ניקולאיביץ' גאליצקי** (ברוסית: **Сергей Николаевич Галицкий**; נולד ב-14 באוגוסט 1967 בלנינקאן) הוא איש עסקים רוסי, אישיות ציבורית, מייסד ובעלים משותף (עד 2018) של רשת הקמעונאות הגדולה ביותר מגניט. נשיא ובעלים של מועדון הכדורגל קרסנודאר.

נכלל ברשימת 100 אנשי העסקים העשירים ברוסיה על פי מגזין פורבס מאז 2005 עם הון מ-460 מיליון דולר (2005; מקום 64 ברשימה) ל-10.3 מיליארד דולר (2014; מקום 13 ברשימה). נכון לדצמבר 2021, על פי מגזין פורבס הונו מוערך בכ-3.5 מיליארד דולר.

בתחילת 2018 מכר גאליצקי כ-29% ממניותיו במגניט לבנק VTB תמורת 2.45 מיליארד דולר ועזב את כל התפקידים בחברה.

## קישורים חיצוניים

## הערות שוליים

קטגוריה:מיליארדרים רוסים
קטגוריה:רוסים שנולדו ב-1967
וילי (כדורגלן)

**וילי הורטנסיו ברבוסה** (בפורטוגזית: **Willie Hortencio Barbosa**; נולד ב-15 במאי 1993 בקראבלאס שבברזיל) הוא כדורגלן ברזילאי המשחק בעמדת קשר הכנף.

## קריירת מועדונים
וילי שחקן במגוון מועדונים בברזיל, ברומניה, בשווייץ ביוון ובבוליביה.

ב-6 בינואר 2022 חתם בעירוני קריית שמונה מליגת העל הישראלית.

## קישורים חיצוניים

## הערות שוליים

קטגוריה:כדורגלנים ברזילאים
קטגוריה:קשרי כדורגל ברזילאים
קטגוריה:כדורגלני ויטוריה
קטגוריה:כדורגלני ואסקו דה גאמה
קטגוריה:כדורגלני אתלטיקו גויאניינסה
קטגוריה:כדורגלני אפולון סמירניס
קטגוריה:כדורגלני סרבט ז'נבה
קטגוריה:כדורגלני ד'ה סטרונגסט
קטגוריה:כדורגלני עירוני קריית שמונה
קטגוריה:כדורגלני ארד
קטגוריה:כדורגלנים זרים בישראל
קטגוריה:ספורטאים ברזילאים ברומניה
קטגוריה:ספורטאים ברזילאים ביוון
קטגוריה:ספורטאים זרים בבוליביה
קטגוריה:ספורטאים ברזילאים בישראל
קטגוריה:ברזילאים שנולדו ב-1993
תאונת הדרכים בצומת פצאל

**תאונת הדרכים בצומת פצאל** היא תאונת דרכים שהתרחשה ב-6 בינואר 2022, ובה מכונית שהסיעה עובדים בחזרה לביתם סטתה מהנתיב והתנגשה במשאית. בתאונה נהרגו תשעה אנשים ושניים אחרים נפצעו באורח אנוש.

התאונה אירעה בכביש 90 בבקעת הירדן, סמוך לצומת פצאל, שבה כביש 90 מתחבר עם כביש 505. מכונית מסחרית שהסיעה פועלים סטתה ממסלולה והתנגשה חזיתית במשאית שנסעה בנתיב הנגדי. המכונית הייתה עם תפוסת יתר של נוסעים. שמונה מנוסעי המכונית נהרגו. ההרוגים הם נערים פלסטינים בני 14–17 שהועסקו בחקלאות ביישובי האזור, כולם מהעיירה עקרבה שבנפת שכם. שניים מהפצועים בתאונה פונו במסוק של מגן דוד אדום לבית החולים הדסה עין כרם. פצוע נוסף פונה במסוק של צה"ל לבית החולים שיבא.

## תגובות
נשיא הרשות הפלסטינית, מחמוד עבאס, הכריז על יום אבל לאומי והורדת דגלים לחצי התורן.

שר הביטחון, בני גנץ פרסם בטוויטר תנחומים בעברית ובערבית.

ב-7 בינואר 2022, יום לאחר התאונה, פלסטינים רבים התכנסו בתוך עקרבה, עיירה פלסטינית בשומרון, להלווייתם של תשעת ההרוגים מהתאונה.

## קישורים חיצוניים
* 
* 

## הערות שוליים

קטגוריה:ישראל: תאונות דרכים
קטגוריה:2022 בישראל
קטגוריה:בקעת הירדן: היסטוריה
קטגוריה:כביש 90
יחסי גרמניה – כורדיסטן העיראקית

**יחסי גרמניה–כורדיסטן העיראקית** הם היחסים הדו-צדדיים בין הרפובליקה הפדרלית של גרמניה לבין כורדיסטן העיראקית. לגרמניה קונסוליה כללית בארביל, ולכורדיסטן העיראקית נציגות בברלין. נציגים מן האומות ביקרו זה אצל זה כמה פעמים. ב-2014 נשיא כורדיסטן העיראקית, מסעוד בארזאני, כינה את גרמניה "אחת מבעלות הברית הנאמנות ביותר לנו במלחמתנו עם המדינה האסלאמית".

## היסטוריה
בשנת 1992, הכורדים בעיראק הקימו נציגות בברלין, מה שהביא לכינון קשרים עם הממשלה הגרמנית.

### התחזקות הקשרים בין גרמניה לכורדיסטן העיראקית
כדי לעזור להם להילחם במדינה האסלאמית, ממשלת גרמניה סיפקה לפשמרגה ציוד צבאי. פרנק-ואלטר שטיינמאייר אמר ש"אנחנו לא יכולים מצד אחד לשבח את הכורדים, לטפוח להם על השכם על הלחימה במדינה האסלאמית בשם כולנו, ואז, כאשר הם מבקשים עזרה בחזרה, נענה 'נראה איך תסתדרו'".

הסיוע הראשון שנשלח מגרמניה היה באוגוסט 2014. בספטמבר, גרמניה החלה לשלוח לכורדיסטן העיראקית כלי נשק כגון מכונות ירייה, אקדחים, נשק נ"ט ועוד. ב-28 בספטמבר 2014 נסעה שרת ההגנה הגרמנית אורסולה פון דר ליין לארביל והצהירה כי גרמניה תמשיך לתמוך בחיילים הכורדים. גרמניה המשיכה לספק ציוד צבאי לכורדיסטן העיראקית מאז ספטמבר 2014.

## ביקורים רמי-דרג
### ביקורים רמי-דרג מגרמניה בכורדיסטן העיראקית
* בינואר 2015, שרת ההגנה הגרמנית אורסולה פון דר ליין ביקרה בכורדיסטן העיראקית.

### ביקורים רמי-דרג מכורדיסטן העיראקית בגרמניה
* ב-2009, נשיא כורדיסטן העיראקית, מסעוד בארזאני, ביקר בברלין ונפגש עם הקנצלרית אנגלה מרקל ועם שר החוץ פרנק-ואלטר שטיינמאייר.

## נציגויות
* לגרמניה קונסוליה כללית בארביל.
* לכורדיסטן העיראקית נציגות בברלין.

## ראו גם

* יחסי החוץ של גרמניה
* יחסי גרמניה–עיראק

## הערות שוליים

קטגוריה:ערכים ללא קטגוריות פיזיות - יחסי חוץ
יעקב שינפלד

**יעקב (קובי) שינפלד** (נולד ב-18 בדצמבר 1951) הוא תעשיין ואיש עסקים ישראלי, יו"ר הדירקטוריון ובעל שליטה בחברה הציבורית זנלכל בע"מ, יצרנית מותג השימורים "יכין", אותה ניהל במשך עשרות שנים.

## ביוגרפיה
יעקב (קובי) שינפלד נולד בחיפה, בנם של לאה ודב שינפלד, אח צעיר לשתי אחיות. הוריו עלו לישראל בשנת 1933, אביו דב עלה מצ'כוסלובקיה ואימו לאה עלתה מפולין, תחילה התגוררו בתל אביב, ובשנת 1941, לאחר שאביו הצטרף לחברת זנלכל בע"מ, אותה רכש במלואה ב-1947, המשפחה השתקעה בחיפה.

דב שינפלד נפטר כשקובי היה בן 15 וחצי. באותה עת, הוא למד בבית הספר הריאלי במגמה ביולוגית ותכנן ללמוד רפואה. למרות זאת, לאור ציפייה להמשיך את דרכו של אביו בחברה המשפחתית, למד וסיים בהצטיינות תואר ראשון בהנדסת מזון, והשלים רבים מהקורסים של הנדסת תעשייה וניהול בטכניון.

בשנת 1970 התגייס לצה"ל ושירת בחטיבת גולני, כקצין ומפקד מחלקה בגדוד 51. כשמונה חודשים לאחר שחרורו מצה"ל פרצה מלחמת יום הכיפורים. קובי עלה לרמת הגולן, חבר לפלוגתו הסדירה, והשתלב בלחימה מאומצת של חטיבת הגולני ברמת הגולן. ביום האחרון למלחמה, בקרב על כיבוש החרמון, לחם ונפצע קל.

באמצע לימודיו בטכניון, בעקבות פתיחת מגמות מסוימות בקורס הטיס גם למרכיבי משקפיים, החליט שינפלד להגשים חלום ילדות, התגייס לשירות קבע והתחיל את הקורס. כעבור שנה בקורס, לאחר שלא נשאר במגמת הקרב, בשל לקות ראייה והצורך במשקפים, שב ללימודים.

חברת "זנלכל" לייצור שימורי מזון הוקמה בשנת 1940 ונרכשה במלואה על ידי דב שינפלד בשנת 1947 במפרץ חיפה. בתום לימודיו האקדמיים, בשנת 1979, החל שינפלד את דרכו במפעל המשפחתי כטכנולוג מזון, ובהמשך מונה למנהל התפעול. בשנת 1983 מונה למנהל הכללי והוביל את הנפקת החברה ב.

בשנת 1986 העבירה החברה את מפעלה מחיפה למתחם חדש, בהשקעה של 12 מיליון דולר, באזור התעשייה אלון תבור שליד עפולה, על שטח של 65 דונם. בשנת 1988 החל שינפלד להרחיב את פעילות החברה, כאשר הוביל את זנלכל לרכישת הפעילות התעשייתית של חברת "פרי-זה" שהייתה בכינוס נכסים.
בשנת 1998 רכש החברה את הפעילות התעשייתית במפעלי השימורים של "יכין תעשיות".

בשנת 2005 מונה שינפלד ליושב ראש דירקטוריון פעיל, ומינה תחתיו לתפקיד המנהל הכללי את פיני גורביץ'.

באפריל 2017 מינה שינפלד שלושה מבניו לדירקטורים בחברה.

### משפחתו
לאחר נישואין ראשונים שנמשכו כחמש שנים, בשנת 1984 התחתן בשנית, עם דבורה כ"ץ, אלמנתו של רס"ן אהרון כ"ץ (ובתו של פרופ' דוד הרטמן), ואימץ את שני בניה. לזוג נולדו שני בנים. בסוף שנות ה-90 התגרשו. 

בשנת 2007 התחתן שינפלד עם שוש ברלינסקי, אשר נפטרה כתוצאה מסיבוך של מחלת הסרטן פחות מחודש לאחר נישואיהם. היא ניהלה, בין היתר, את גני התערוכה בתל אביב ואת המועצה להשכלה גבוהה.

## קישורים חיצוניים
* 
* 
* 
* 

## הערות שוליים

קטגוריה:אנשי עסקים ישראלים
קטגוריה:מנכ"לים ישראלים
קטגוריה:בוגרי הטכניון - מכון טכנולוגי לישראל
קטגוריה:דירקטורים ישראלים
קטגוריה:בוגרי בית הספר הריאלי
קטגוריה:ישראלים שנולדו ב-1951
קורדיירה דל פיינה

**קורדיירה דל פַּיְנֵה** (בספרדית: **Cordillera Paine**) הוא רכס הרים בפארק הלאומי טורס דל פיינה בפטגוניה הצ'יליאנית. שרשרת ההרים ממוקמת כ-280 ק"מ צפונית לפונטה ארנס, וכ-1,960 ק"מ דרומית לבירה סנטיאגו. מבחינה מנהלתית, קורדיירה דל פיינה שייכת לקומונת טורס דל פיינה בפרובינציית אולטימה אספרנסה במחוז מגאיאנס ואנטארקטיקה צ'ילנה. לא פורסמו סקרים מדויקים, ונטען כי הגבהים שפורסמו מנופחים מהמציאות, כך שרוב הגבהים הניתנים בערך זה הם משוערים. המילה פיינה פירושה "כחול" בשפת הילידים טוולצ'ה.

## פסגות
הפסגה הגבוהה ביותר של שרשרת ההרים היא סרו פיינה גרנדה (בספרדית: Cerro Paine Grande). במשך זמן רב נטען שגובהה הוא 3,050 מטר או 3,251 מטר, אך באוגוסט 2011 הנושא עלה בפעם השלישית, וכדי לשים סוף לוויכוח ההר נמדד באמצעות GPS ונמצא שגובהה האמיתי של הפסגה הוא רק 2,884 מטר.

שלושת המגדלים של פיינה (בספרדית: Torres del Paine) מהווים את החלק המרכזי של הפארק הלאומי טורס דל פיינה. המגדל הדרומי מהשלושה (בגובה של כ-2,500 מטר), נחשב כיום לגבוה מבין השלושה, אם כי זה לא הוכח בוודאות. המגדל נכבש לראשונה בשנת 1963 על ידי ארמנדו אסטה (באיטלקית: Armando Aste) האיטלקי. המגדל המרכזי (בגובה של כ-2,460 מטר), נכבש לראשונה בשנת 1963 על ידי כריס בונינגטון (באנגלית: Chris Bonington) ודון וילאנס (באנגלית: Don Whillans) הבריטים. המגדל הצפוני (בגובה של כ-2,260 מטר) נכבש לראשונה בשנת 1958 על ידי גואידו מונצינו (באיטלקית: Guido Monzino) האיטלקי.

פסגות אחרות כוללות את קוארנו פרינסיפל (בספרדית: Cuerno Principal), בגובה של כ-2,100 מטר, ואת סרו פיינה צ'יקו (בספרדית: Cerro Paine Chico), שמוערך בדרך כלל שגובהו הוא כ-2,650 מטר.

## גאולוגיה
שרשרת ההרים מורכבת מגרניט צהבהב. המצוקים התלולים והבהירים עשויים מסלעי גרניט קשים יותר, המחוברים במאונך.

## טיולים רגליים
הפארק הלאומי טורס דל פיינה, שטח של כ-2,400 קמ"ר הוכרז כשמורת ביוספרית על ידי אונסק"ו בשנת 1978 וזוכה לביקורם של כ-250,000 מבקרים מדי שנה. כמה שבילים ואתרי קמפינג מתוחזקים על ידי תאגיד היערות הלאומי של צ'ילה, ובקתות הרים מספקות אמצעי לינה ושירותים בסיסיים נוספים.
600px|ממוזער|מרכז|ה"עמודים" של פיינה במזג האוויר הקיצוני האופייני לאזור.

## ראו גם
* פיץ רוי
* הפארק הלאומי לוס גלסיירס

## קישורים חיצוניים

## הערות שוליים

קטגוריה:צ'ילה: הרים
קטגוריה:אמריקה הדרומית: רכסי הרים
ציפור נמלים שחורה-לבנה

**ציפור נמלים שחורה-לבנה** (שם מדעי: *Myrmochanes hemileucus*) היא מין של ציפור שיר ממשפחת ציפורי נמלים החיה באמריקה הדרומית. ציפור זו היא מין יחיד בסוגה ותוארה בידי בידי החוקרים האנגליים פיליפ סלייטר ואוסברט סאלווין בשנת 1866.

## מאפיינים
אורכה של ציפור זו עד 11.5 סנטימטרים ומשקלה 11 עד 13 גרמים. הנוצות של ציפור זו בצבע שחור ולבן וזה מקור שמה של הציפור. הרגליים של הציפור בצבע אפור. הציפור חיה על הקרקע של יערות הגשם של אמריקה הדרומית במדינות בוליביה, ברזיל, קולומביה, אקוודור ופרו וניזונה בעיקר מחרקים כמו נמלי גדוד ופרוקי-רגליים אחרים אך גם מחוליתניים כמו צפרדעים ולטאות קטנות. הציפור כמו שאר קרובי משפחתה ניזונה בעיקר מחרקים שבורחים מנמלי הגדוד. ציפור זו נמצאת על פי הרשימה האדומה של IUCN במצב השימור ללא חשש עקב טווח תפוצה רחב ונוכחות באזורים מוגנים רבים אך הציפור עלולה להיות מאוימת בעתיד מבירוא יערות.

## קישורים חיצוניים

## הערות שוליים

קטגוריה:בעלי חיים שתוארו ב-1866
קטגוריה:טקסונים שתוארו בידי אוסברט סאלווין
קטגוריה:ציפורי נמלים
קטגוריה:ברזיל: עופות
קטגוריה:עופות יער האמזונאס
קטגוריה:עופות יחידים בסוגם
לשפוך את התינוק עם המים

[ממוזער|התיעוד הראשון הידוע של הביטוי בספרו של תומאס מורנר, [1512]]
**לִשְׁפֹּךְ אֶת הַתִּינוֹק עִם הַמַּיִם** הוא ניב שמקורו בפתגם גרמני, ומשמעותו כֶּשֶׁל בהתנהלות המוביל לביטול של דבר טוב בעקבות רצון להיפטר מהחלק הרע שבו.

## היסטוריה
מקור הביטוי בתקופה בה כל בני הבית התרחצו בזה אחר זה באמבטיה עם אותם המים. כאשר הגיע תורו של התינוק המים כבר היו עכורים באופן שניתן היה לטעות ולשפוך אותו ביחד עם המים. התיעוד הראשון הידוע של הביטוי הוא בספר פתגמים של המשורר הגרמני תומאס מורנר  משנת 1512, בספר הופיע איור של אישה הזורקת תינוק ביחד עם מי שפכים. הביטוי נפוץ בגרמנית והוא מופיע בין השאר בכתביהם של יוהאנס קפלר, מרטין לותר, יוהאן וולפגנג פון גתה, אוטו פון ביסמרק, תומאס מאן וגינטר גראס. במאה ה-19 הופיע הביטוי באנגלית בכתביו של ההיסטוריון תומאס קרלייל.

## קישורים חיצוניים

* Baby and bath water באתר The Phrase Finder

## הערות שוליים

קטגוריה:ביטויים
קטגוריה:מרחץ
ספר משפטים

**ספר משפטים** הוא הספר השלושה עשר בסדרת ספריו ההלכתיים של הרמב"ם משנה תורה. בספר זה ממשיך הרמב"ם לעסוק במצוות שבין אדם לחברו, אך בדינים שאין בתחילת עשייתם נזק. כגון: דיני שומרים.

הרמב"ם מגדיר את תוכן הספר: "ספר שלושה עשר – אכלול בו מצוות שבין אדם לחברו, בשאר דינין שאין בתחילתן היזק כגון שומרין, ובעלי חובות, וטענות וכפירות. וקראתי שם ספר זה ספר משפטים".

## מבנה הספר ותוכנו
### הפסוק הפותח את הספר
כדרכו בספרי משנה תורה פותח הרמב"ם גם את ספר משפטים בפסוק. הפסוק איתו בוחר הרמב"ם לפתוח את ספר משפטים הוא פסוק מספר תהילים: "אוֹדְךָ בְּיֹשֶׁר לֵבָב, בְּלָמְדִי מִשְׁפְּטֵי צִדְקֶךָ".

### הנושאים הכלולים בספר
* הלכות שכירות.
* הלכות שאלה ופיקדון.
* הלכות מלווה ולווה.
* הלכות טוען ונטען.
* הלכות נחלות.

### המצוות הכלולות בספר
בספר שופטים כלולים 23 מצוות, מתוכם: 11 מצוות עשה ו-12 מצוות לא תעשה.

חלוקת המצוות על פי סדר ההלכות:
* **הלכות [[שכירות]]** – נכללו בו 7 מצוות, מתוכם: 3 מצוות עשה ו-4 מצוות לא תעשה: (א) דין שכיר ושומר שכר. (ב) ליתן שכר שכיר ביומו. (ג) שלא יאחר שכר שכיר אחר זמנו. (ד) שיאכל השכיר מן המחובר שיעשה בו. (ה) שלא יאכל השכיר מן המחובר שלא בשעת גמר מלאכה. (ו) שלא יוליך השכיר בידו יתר על מה שאכל. (ז) שלא יחסום שור בדישו, וכן שאר הבהמה.
* **הלכות [[שואל|שאלה]] ו[[פיקדון (הלכה)|פיקדון]]** – נכללו בו 2 מצוות עשה: (א) דין השואל. (ב) דין שומר חינם.
* **הלכות [[הלוואה|מלווה]] ולווה** – נכללו בו 12 מצוות, מתוכם: 4 מצוות עשה ו-8 מצוות לא תעשה: (א) להלוות לעני ומך. (ב) שלא ייגוש אותו. (ג) לנגוש את הנוכרי. (ד) שלא ימשכן בעל חוב בזרוע. (ה) להחזיר המשכון לבעליו, בזמן שהוא צריך לו. (ו) שלא יאחר המשכון מבעליו העני, בעת שהוא צריך לו. (ז) שלא יחבול אלמנה. (ח) שלא יחבול כלים שעושים בהן אוכל נפש. (ט) שלא ייתן המלווה בריבית. (י) שלא ילווה הלווה בריבית. (יא) שלא יתעסק אדם בין מלווה ולווה בריבית, ולא יעיד ביניהן ולא יכתוב שטר ולא יערוב. (יב) ללוות מן הנוכרי ולהלוותו בריבית.
* **הלכות טוען ונטען** – מצות עשה אחת, והיא דין טוען ומודה או כופר.
* **הלכות נחלות** – מצות עשה אחת, והוא דין סדר נחלות.

### פסקים ייחודיים

## פרשני הספר
נושאי כליו של הרמב"ם:
* מגיד משנה
* כסף משנה
* לחם משנה
* משנה למלך
* מגדל עוז
* הגהות מיימוניות

אחרונים:
* אור שמח – הרב מאיר שמחה הכהן.
* אבן האזל – הרב איסר זלמן מלצר.

מהדורות מבוארות:
* משנה תורה המבואר להרמב"ם – מפעל משנה תורה.
* משנה תורה להרמב"ם המבואר – הרב עדין אבן ישראל (שטיינזלץ).
* רמב"ם המבואר – עוז והדר.
* רמב"ם הערוך – הרב יעקב פרץ בלומינג.

## קישורים חיצוניים

* משנה תורה, ספר משפטים באתר HebrewBooks.
* ספר משפטים באתר מפעל משנה תורה.

## הערות שוליים

קטגוריה:ספרי משנה תורה
קטגוריה:מצוות שבין אדם לחברו
קטגוריה:משפט עברי
אלי טסמן

**אלי טסמן** (נולד בשנת 1949) הוא קצין צה"ל בדימוס בדרגת אלוף-משנה, דיפלומט ומנהל ישראלי. בתפקידו האחרון בצה"ל כיהן כראש מטה יחידה 8200, ולאחר שחרורו שירת כשגריר ישראל בקזחסטן ובקירגיזסטן.

## ביוגרפיה
טסמן נולד בעיר מינסק ועלה לארץ ישראל דרך פולין יחד עם הוריו, בוריס והינדה, בשנת 1957.

הוא בוגר בית הספר בסמ"ת בחיפה, התגייס לצה"ל בשנת 1968 לקורס טיס (צה"ל). בשנת 1969 עבר ליחידה 8200, בה עבר מסלול מקצועי ופיקודי, במהלכו פיקד על בסיסים ומרחבים, בצפון, המרכז ובסיני. בשנת 1988 מונה לראש מטה היחידה בדרגת אלוף-משנה.

לאחר שחרורו יצא לשליחות מטעם ארגון נתיב (לשכת הקשר) והסוכנות היהודית במדינות ברית המועצות לשעבר, והיה שותף למבצעי הגדולים של העלייה מברית המועצות לשעבר בשנות ה-90.
בשנות האלפיים עבד במטה "נתיב" בתפקידי ראש חטיבה.

בין השנים 2012–2015 שימש כשגריר ישראל בקזחסטן וכשגריר לא תושב בקירגיזסטן.
בתפקידו זה חיזק את הקשרים בין המדינות ויזם פרויקטים משותפים בין הממשלות.

טסמן בעל תואר ראשון בהיסטוריה מאוניברסיטת תל אביב ובוגר קורס מנהלים בכירים מטעם הטכניון.

## חיים אישיים
אימו, הינדה נחמצ'יק-טסמן, הייתה בתקופת מלחמת העולם השנייה לוחמת בגדוד הפרטיזנים היהודי של שלום זורין, "יחידת זורין (קבוצת התנגדות)", שפעל ביערות ובביצות בלארוס, והצילה עשרות רבות של בני עירה ממוות.

הרומן הביוגרפי "מרק עורב" נכתב על פי יומניה הכתובים של הינדה טסמן ועל פי סיפורו של בוריס טסמן.

## לקריאה נוספת
* בוריס זיידמן, "מרק עורב", בהוצאת: נהרייה: האדם הכותב, תשע"ב 2012, (330 עמודים).

## קישורים חיצוניים
* 
* עדותה של הינדה טסמן, חברת יחידת הפרטיזנים של זורין, באתר יד ושם.
* יד ושם: מדליקי המשואות תשע"ד (2014): הינדה טסמן

## הערות שוליים

קטגוריה:שגרירי ישראל בקזחסטן
קטגוריה:חיילי יחידה 8200
קטגוריה:אלופי-משנה בצה"ל
קטגוריה:ישראלים שנולדו ב-1949
יצחק ברקת

**יצחק ברקת** (**איז'ו**; 10 בדצמבר 1923 – 30 ביוני 2018) היה שחקן תיאטרון ובמאי ישראלי יליד רומניה. מזכיר אגוד השחקנים והבמאים בהסתדרות.

## קורותיו
נולד בשם איזק ברוקמאייר בעיר בקאו שבמולדובה.
היה חניך "השומר הצעיר".
למד משחק אצל ביאטה פרדנוב, מתלמידותיו של מקס ריינהרדט, באקדמיה לאמנויות התיאטרון בבוקרשט (1942–1944). שיחק על במת התיאטרון היהודי באראשאום, בבוקרשט (1942–1946).
עלה לארץ-ישראל ב-1946, באניית המעפילים אנצו סרני. עם עלותו ארצה, הצטרף לקיבוץ גת. את שרותו הצבאי התחיל בצ'יזבטרון – הלהקה הצבאית של הפלמ"ח, בהמשך הצטרף ללהקת הכרמל (1947–1950).
בשנת 1951 הצטרף לתיאטרון "הבימה".

### פעילות כשחקן
את עיקר פעולתו האמנותית עשה, במשך כעשרים שנה, בתיאטרון הלאומי הבימה.
בנוסף שיחק גם בהפקות בתאטרונים המטאטא, זווית, השדרה, גיורא גודיק, תיאטרון חיפה, אורנה פורת לילדים ולנוער, שמונה וחצי, צוותא, המרתף.

כשחקן הופיע בהצגות "בדרך לאילת", "אגדת שלושה וארבעה", "אדון בידרמן", "אופרה בגרוש", "מירל'ה אפרת", "ברווז הפרא", "חתולה על גג פח לוהט", "המצודה", "זעקי ארץ אהובה", חנה סנש, "הסוחר מוונציה", "אירמה לה דוס", "השושנה המקועקעת", "ביקור הגברת הזקנה", ממלא המקום, המצוד המלכותי של השמש, המרפסת, תרדמת השבויים, "מותו של סוכן", "שנים עשר המושבעים", "יוליוס קיסר", "חדוה ואני", מלחמה ושלום, המכתב האבוד, "צוואתו של כלב", השפן לשלטון, משפטה של מרי דוגן.
ב-1970 העלה הצגת יחיד - "יצחק ברקת שמח בחלקו".

ברקת השתתף במספר סרטים, ביניהם "הם היו עשרה" (1960), "999... עליזה מזרחי" (1967), "לנה" (1982) ובסדרת הטלוויזיה עברית בסימן טוב.

### פעילות כבמאי
ביים את ההצגות "מר בטטה" (באמצע שנות ה-60 במסגרת תיאטרון "שמונה וחצי" (בית הספר לאמנויות הבמה של "סמינר הקיבוצים") ו"יוצאי דופן" – ערב מערכונים ופזמונים, בתיאטרון.
בשנת 1962 ביים עבור להקת פיקוד מרכז את התוכנית "חיילים יצאו לדרך".
ביים עשרות הצגות בחוגים דרמטיים לנוער. כתב את המחזה "בעוד שבועיים בכנרת", והעלה אותו בגימנסיה הרצליה בתל אביב, שבה גם ניהל את החוג הדרמטי.

### פעילויות נוספות
שימש כמזכיר אגוד השחקנים והבמאים של הסתדרות העובדים הכללית במשך 14 שנה. עם פרישתו נבחר ליושב-ראש האגוד.
כאשר הוקמה "אשכולות" בשנת 1983, התבקש על ידי המנכ"ל, אילי גורליצקי, להצטרף להנהלתה, תפקיד בו שימש במשך כעשרים שנה.

הוציא לאור שני ספרי שירה דו-לשוניים (עברית-רומנית) וספר שירה ברומנית.

יצחק ברקת נפטר ב-2018 ונטמן בבית העלמין סגולה בפתח תקווה.

### ספרי שירה
דו-לשוניים: עברית-רומנית
* **נפשי-ישובב**, 1984  
* **קניות ** , **(poezii) Târguieli** ; 1988
ברומנית
* **יד-ביד**, 1992

## קישורים חיצוניים

* 
* פרטים, בארכיון תיאטרון הבימה
* 
* 
* 

קטגוריה:ישראלים ילידי רומניה
קטגוריה:עולים לאחר מלחמת העולם השנייה
קטגוריה:חברי להקת הכרמל
קטגוריה:שחקני תיאטרון ישראלים
קטגוריה:ישראלים שנולדו ב-1923
קטגוריה:ישראלים שנפטרו ב-2018
זכויות להט"ב בגינאה

**[[זכויות להט"ב|זכויותיהם]] של לסביות, הומוסקסואלים, טרנסג'נדרים וביסקסואלים ([[להט"ב]]) ב[[גינאה]]** כפופות לרדיפה ואפליה רשמית, בעודם מתמודדים עם אתגרים משפטיים וחברתיים שלא נתקלים בהם תושבים הטרוסקסואלים בעלי תחושת התאמה לזהותם המגדרית. פעילות הומוסקסואלית מוגדרת כעבירה פלילית ונושאת עונש של 6 חודשים עד 10 שנות מאסר וקנס של 100,000-1,000,000 פרנק גינאי.

## מעמד בחוק
הקוד הפלילי של גינאה משנת 1988 קובע כדלקמן,סעיף 325.

"כל מעשה מגונה או מעשה נגד הטבע שנעשה באדם מאותו המין ייענש במאסר של 6 חודשים עד 3 שנים וקנס של 100,000 עד 1,000,000 פרנק גינאי. אם המעשה נעשה בקטין מתחת לגיל 21, יש לגזור את העונש המרבי. אם המעשה בוצע או בוצע ניסיון באלימות או ניסיון אלים, ינדן האשם ל-5 עד 10 שנות מאסר".סעיף 326.

"מעשה מגונה ציבורית מוגדר כל מעשה מכוון שנעשה בפומבי ועלול לפגוע בהגינותם וברגשותיהם המוסריים של מי שהם עדיו בשוגג".סעיף 327.

"כל אדם שביצע מעשה מגונה ציבורית ייענש ב-3 חודשים עד שנתיים של מאסר וקנס של 50,000 עד 450,000 פרנק גינאי או באחד משני העונשים הללו".

כאשר מעשה מגונה מבוצע על ידי קבוצת אנשים, יוכפלו העונשים המתוארים בפסקה הראשונה של המאמר הנוכחי.
## תנאי מחיה
בשנת 1997 יצא לאור הסרט הגינאי-צרפתי דקאן  שמציג את סיפורם של שני גברים גינאים הומוסקסואלים צעירים שנאבקים למען אהבתם זה בזה בחברה בה הומוסקסואליות מוגדרת כטאבו חברתי. לאחר יציאתו, הסרט הוגדר כמערב אפריקאי הראשון, הסרט הראשון שמדרום לסהרה והסרט הראשון שצולם על ידי אפריקאי שחור שעוסק בהומוסקסואליות. הצילומים של הסרט נתקלו בהפרעות מצד מפגינים גינאים זועמים שמחו נגד התייחסות הסרט להומוסקסואליות. בתחילה, הסרט קיבל מימון ממשלת גינאה וממשלת צרפת. עם זאת, לאחר שממשלת גינאה גילתה שהסרט עוסק בהומוסקסואליות, היא משכה חזרה את המימון. דקאן הוקרן בבכורה במהדורת פסטיבל הקולנוע קאן 1997. במשך השנים לאחר מכן, הוקרן בפסטיבל ניו-פסט בניו יורק בשנת 1998, פסטיבל הסרטים פריימליין בסן פרנסיסקו, פסטיבל הטלוויזיה והקולנוע הפאן-אפריקאי בוואגאדוגו (בירת בורקינה פאסו) בשנת 1999 ובבתי הקולנוע של צרפת מאז 7 ביולי 1999. בשנת 2006 הוצג בתערוכה "גל אחר: קולנוע קווירי עולמי" של המוזיאון לאמנות מודרנית בניו יורק.

דו"ח מעמד זכויות האדם של מחלקת המדינה של ארצות הברית בגינאה לשנת 2011 מצא כי,

## טבלת סיכום

## ראו גם
* זכויות להט"ב
* זכויות להט"ב באפריקה

## הערות שוליים

גינאה
קטגוריה:גינאה
גינאה
איגור טלקוב

**איגור ולדימירוביץ' טלקוב** (ברוסית: **Игорь Владимирович Тальков**; 4 בנובמבר 1956 – 6 באוקטובר 1991) היה מוזיקאי רוק סובייטי, זמר-יוצר (בארד), כותב שירים, משורר ושחקן קולנוע.

טלקוב נודע לראשונה לקהל הרחב לאחר שהופיע ב-1987 בפסטיבל שיר השנה עם השיר "צ'יסטיי פרודי" (Чистые пруды) . לאחר מכן, כדי לחלוק את שיריו שלו עם הקהל, שרבים מהם נבדלו בסגנון המוזיקלי ובטקסט מהיצירות שבוצעו על ידו קודם לכן, יצר טלקוב את להקת "ספסטלני קרוג" ובמהרה יצא איתה לסיבוב הופעות עם תוכנית שהורכבה משני חלקים: "שירים בעלי תוכן אזרחי" ו"ליריקה". עד 1989 טלקוב כתב למעלה ממאתיים שירים. בקושי ניתן לייחס את עבודתו של טלקוב לז'אנר מוזיקלי מסוים; הוא ממוקם בערך בצומת של מוזיקת פופ, מוזיקת רוק ובארד.

## ביוגרפיה
### רצח
ב-6 באוקטובר 1991, איגור טלקוב נרצח בהיכל הספורט יובילייני בסנקט פטרבורג בנסיבות שעדיין לא ברורות
ממוזער|שמאל|250px|בול דואר לכבודו של איגור טלקוב

ב-8 ביוני 2024, מנהלת החקירות הראשית של ועדת החקירות של רוסיה בעיר סנט פטרסבורג השלימה את חקירתה הפלילית נגד מנהל הקונצרטים של איגור טלקוב, ולרי שלייפמן. הוא מואשם ברצח ובניסיון רצח שבוצעו באופן מסוכן לציבור.

בינואר 2026 פורסם שרוסיה שלחה לישראל בקשה להסגרתו של ולרי שלייפמן, שנמצא בעבר אשם ברצח איגור טלקוב.

## קישורים חיצוניים

* 

## הערות שוליים

קטגוריה:זמרים סובייטים
קטגוריה:בארדים רוסים
קטגוריה:שחקני קולנוע וטלוויזיה סובייטים
קטגוריה:מלחינים סובייטים
קטגוריה:אישים הקבורים בבית העלמין וגנקובסקויה
קטגוריה:רוסים ממוצא גרמני
קטגוריה:רוסים שנולדו ב-1956
קטגוריה:סובייטים שנפטרו ב-1991
מזרח לונדון

**מזרח לונדון** (באנגלית: **East London**) הוא האזור הצפון־מזרחי של העיר לונדון שבממלכה המאוחדת. אזור זה ממוקם ממזרח לאזור ההיסטורי והפיננסי של לונדון רבתי ומצפון לנהר התמזה. זהו אזור הפרוורים השני בגודל אוכלוסייתו בלונדון.

אזור מזרח לונדון נחשב לאחד העניים ביותר בלונדון. אזור זה כולל כיום את אחד מריכוזי אוכלוסיות המיעוט האתניות הגדולים ביותר בממלכה המאוחדת, ומכיל בעיקר משפחות ממוצא דרום אסיאתי.
על פי התוכנית האזורית של לונדון, "The London Plan" (משנת 2011), אזור מזרח לונדון כולל את הרבעים בארקינג ודאגנהאם, בקסלי, גריניץ', לוויסהם, האקני, האורינג, ניוהאם, רדברידג', וולת'אם פורסט וטאוור האמלטס.

## גלריית תמונות

Westfield_stratford_city.jpg|מרכז הקניות "Westfield Stratford City"
London_City_Airport_and_station_main_entrance.JPG|החזית של נמל התעופה לונדון סיטי


## קישורים חיצוניים

## הערות שוליים

קטגוריה:לונדון
קיונגי

**קיונגי** (בהנגול: **경기도**; בהנג'ה **京畿道**; מילולית: "האזור שמקיף את הבירה") הוא המחוז המאוכלס ביותר בקוריאה הדרומית. המחוז שוכן בצפון-מערב המדינה והוא מקיף את עיר הבירה סיאול מצפון, מדרום וממזרח, שטחו 10,170 קמ"ר, אוכלוסייתו מנתה כ-13.5 מיליון תושבים ע"פ מפקד האוכלוסין האחרון משנת 2020 ובירתו היא העיר סוואן.

בשנת 1946 סיאול חדלה להיות חלק אינטגרלי ממחוז קיונגי. בשנת 1981 גם העיר אינצ'ון חדלה להיות חלק אינטגרלי ממחוז קיונגי.

אזור המטרופולין שכולל את קיונגי, סיאול ואינצ'ון כולל כ-27.3 מיליון תושבים. זהו המטרופולין הגדול ביותר באסיה אחרי טוקיו, והשביעי בגודל אוכלוסייתו בעולם.

## קישורים חיצוניים

* 

* 

## הערות שוליים

קטגוריה:קוריאה הדרומית: חלוקה מנהלית
מפלי הקרח פרבל

**מפלי הקרח** או **מפלי הקרח פריבל** (באנגלית: **Prebble Icefalls**) הם קבוצה של מפלי קרח בצד הדרום-מערבי של רמת חצות בהרי דרווין בארץ אואטס שבאנטארקטיקה.

המפלים מצויים בשני קרקסים קרחוניים גדולים, מדרום-מערב להר אליס.

גובהם של המפלים כ־900 מטרים.

## היסטוריה
### גילוי המפלים

המפלים התגלו על ידי משלחת החקר האנטארקטית של אוניברסיטת ויקטוריה בוולינגטון (Victoria University of Wellington Antarctic Expedition) שבניו זילנד, שהתקיימה בעונת המחקר (הקיץ האנטארקטי) של 1962 – 1963.

### מקור השם

המפלים נקראים על שמו של וו. א. פרבל (WM Prebble), שהיה גאולוג במשלחת.

## קישורים חיצוניים
* מפלי הקרח פרבל באתר הסקר הגאולוגי של ארצות הברית
* מפלי הקרח פרבל באתר הגאזט האנטארקטי של ממשלת אוסטרליה
* מפלי הקרח פרבל באתר הגאזט האנטארקטי המשווה SCAR של ממשלת אוסטרליה

## הערות שוליים

פרבל
אנה זיפל

**אנה זיפל** (בשוודית: **Anna Zippel**; מתה ב-29 באפריל 1676) הייתה אישה שוודית ומכשפה לכאורה שהוצאה להורג במסגרת אחד ממשפטי המכשפות המפורסמים ביותר שהתנהלו במדינה בזמן ציד המכשפות הגדול ("The Great Noise") בין השנים 1668–1676. סיפורה מן המוכרים בפולקלור השוודי.

## ביוגרפיה
זיפל נולדה למשפחה בעלת אמצעים. הייתה עצמה ניהלה עסק מצליח למכירת תרופות יחד עם שותפתה העסקית אנה מאנסדוטר. היא תוארה כאישה תמירה, אלגנטית ובעלת חוש אופנה המרבה ללבוש בגדים יקרים, יהלומים ותסרוקות מתולתלות. היא הסתובבה עם פמליה, ונהגה לבלות בחברתן של נשות החברה הגבוהה בהן אשת ראש העיר ואנה מריה בוס, אשת אדריכל העיר המלכותי ז'אן דה לה וליי. לקוחותיה נמנו עם עשירי סטוקהולם. אחיה היו מדריכי התעמלות בחצר המלוכה ולבעלה היו עסקי מאפיות, טחנת קמח ועוד נכסים. אחותה בריטה זיפל לעומת זאת, הייתה אישה ענייה. אף על פי שהאחיות לא היו קרובות, זיפל תמכה בה מבחינה כלכלית.

בעוד זיפל נחשבה לאשת חברה מכובדת, אחותה הייתה מהמעמד הנמוך והואשמה לא פעם בכישוף. גם שותפתה לעסק סבלה ממוניטין שלילי של אדם יהיר ומתנשא, ככל הנראה משום שהיה לה ביטחון עצמי, ונטייה להתעלם מרכילויות ודעתם של אחרים על ענייניה.

## משפט קתרינה
למרות מקומה בחברה, זיפל מצאה עצמה במרכזן של חרושת שמועות והאשמות שונות בנוגע לעיסוק בכישוף, יחד עם אחותה ושותפתה העסקית. ילדים נהגו לכנות את זיפל "מלכת בלוקולה" (Queen of Blåkulla) ונערות סיפרו כי היא מטפחת אותן במטרה להשיא אותן לשטן. יום אחד, בעודה הולכת ברחוב, הצביע לעברה ילד וצעק: "היא זו שלקחה אותי לפגוש את השטן", והתעלף. לאחר מכן, עוזרת הבית של זיפל סיפרה כי נשלחה על ידה למשימות מסתוריות בחסות החשיכה, שזיפל נפגשה עם שותפתה בחדרה באמצע הלילה על מנת לזמן את השטן אשר מילא את מרתף ביתה בכסף באופן קבוע, שרוחו של כלב שומרת על גינת הבית, שזיפל ביקשה ממנה למרוח על עצמה מדם הווסת שלה וכתבה על מצחה שם משונה כלשהו, וכי גרמה לה לחלות במשך שלוש שנים לאחר שהפסיקה לעבוד אצלה. זיפל, אחותה, שותפתה ואף בעלה הואשמו בחטיפת ילדים. אפילו ילדיהן שלהן הפנו אצבע מאשימה כלפי הנשים, וטענו כי לקחו אותם לפגוש את השטן במהלך שבת המכשפות. זיפל תוארה כמכשפה רבת עוצמה שמסוגלת להרוג שומר בכלא על ידי מבטה, או לכרות את ראשו של אחר על ידי יריקה.

משפט המכשפות של קתרינה (על שם כנסיית קתרינה בסטוקהולם) כלל 50 עדים, בהם ילדים ובני נוער רבים, שעלו לדוכן כדי להעיד נגד זיפל, אחותה, שותפתה ונשים נוספות. הם הצביעו על הנשים וסיפרו כיצד חטפו אותם כדי להביאם אל האי בלוקולה, שעל פי אגדות עם שוודיות שייך לשטן. פרקטיקה שהייתה נפוצה באותם ימים במסגרת ציד ומשפטי המכשפות. מנגד, זיפל ניצלה כל הזדמנות ובקור רוח הסבירה כי מדובר בלא יותר מהשמצות שמקורן בקנאה, רשע או מתקפה. לגבי הטענה כי הונה הושג באמצעים שטניים אמרה כי הוא הושג באמצעות עבודה קשה שלה ושל בעלה, וכי העסק שלה משגשג הודות לעובדה כי אנה מאנסדוטר היא רוקחת מוכשרת. פסק הדין התבסס על עדותם של הילדים וניתן במאי 1676, במסגרתו אנה ובריטה זיפל הוצאו להורג בעריפה ראש. אנה מאנסדוטר מתה בכלא.

## הערות שוליים

קטגוריה:נשים שהוצאו להורג באשמת כישוף
קטגוריה:שוודיה: היסטוריה
קטגוריה:נשים שהוצאו להורג בארצות אירופה
קטגוריה:נפטרים ב-1676
AlloCiné

**AlloCiné** הוא אתר בידור המתמחה במתן מידע על קולנוע צרפתי, בעיקר בקידום חידושים עם מידע על DVD, Blu-ray ו-VOD. המיזם נוסד כמתקשר טלפוני ולאחר מכן הפך לפורטל אינטרנט, המציע מידע מספק בגישה מהירה ומכסה את כל הסרטים שהופצו בצרפת. בשנת 2005, הוא החל לסקר סדרות טלוויזיה. האתר נחשב למקבילה הצרפתית של אתר IMDb.

מטה החברה ממוקם בשאנז אליזה בפריז.

AlloCiné הרחיב את פעילותו למדינות נוספות, כולל גרמניה (Filmstarts), ספרד (SensaCine), ברזיל (AdoroCinema), טורקיה (Beyazperde) ומקסיקו (SensaCine México).

## היסטוריה
האתר נוסד בשנת 1993 על ידי ז'אן-דויד בלאן ופטריק הולצמן. בתחילה, AlloCiné פעל כשירות טלפוני אוטומטי שסיפק מידע על זמני הקרנת סרטים בפריז. השירות התבלט בזכות מספר טלפון קל לזכירה וללא חיובי שיחה נוספים, מה שהבדיל אותו ממתחרים אחרים.

בשנת 1997, AlloCiné השיק את האתר האינטרנטי שלו, והרחיב את פעילותו לכלל צרפת. בשנת 2000, האתר השיק את ערוץ הטלוויזיה AlloCiné Télévision, שהתמקד בחדשות קולנוע.

בשנת 2001, לאחר עשור של פעילות, נמכר האתר לחברת Vivendi Universal והשתלב בפעילות האינטרנט של קבוצת Canal+. בשנת 2003, בעקבות שינויים ארגוניים, הפך האתר לעצמאי שוב.

בשנת 2005, AlloCiné הרחיב את בסיס הנתונים שלו לכלול גם סדרות טלוויזיה.

בשנים 2011–2012, האתר הפעיל את ערוץ הטלוויזיה AlloCiné TV, אשר שידר תוכניות וחדשות בתחום הקולנוע.

בשנת 2013, 98% ממניות AlloCiné נרכשו על ידי חברת ההשקעות הצרפתית FIMALAC, והאתר הפך לחלק מקבוצת FIMALAC, חברת אחזקות צרפתית.

## לקריאה נוספת
* 

## קישורים חיצוניים

* 

## הערות שוליים

קטגוריה:אתרי אינטרנט שהושקו ב-1993
קטגוריה:חברות צרפתיות
קטגוריה:חברות אינטרנט
קטגוריה:פורטל אינטרנט
קטגוריה:קולנוע בצרפת
האזור האינדומלאי

ממוזער|שמאל|300px|האזור האינדומלאי
[ממוזער|שמאל|250px|נוף [ג'ונגל בבנגלדש.]]
[ממוזער|שמאל|250px|[קרנף הודי רועה בהודו.]]
**האזור האינדומלאי** הוא אחד משמונת האזורים הביוגאוגרפים המחלקים את שטח כדור הארץ כשהוא מצוי רק באסיה וכולל את מרבית דרום אסיה, דרום-מזרח אסיה לאורך הודו-סין וגם בדרומה של מזרח אסיה, בדרום סין וטאיוואן.

האזור גובל בצפון באזור הפלארקטי בעיקר ברכסי ההרים הגבוהים: הינדו-כוש, פטקאיי, קרקורום ובעיקר הההימלאיה - אשר נוצרה כשהודו התנגשה באסיה לפני 45 מיליון שנה עם היסחפות הלוח ההודי צפונה, ובמזרח גובל באזור האוסטרלי שקו הגבול שלו הוא קו ואלאס - קו דמיוני לאורך אינדונזיה המפריד בין יבשת אוסטרליה, לרבות מערב גינאה החדשה לבין איי אינדונזיה. אזור הגבול מכונה בשם סונדאלנד ובעבר הוא השתייך ליבשת הקדומה גונדוונה.

רוב חבל השטח האינדומלאי הוא טרופי או סובטרופי אם כי ישנם גם מספר מדבריות לאורכו והוא שוקק ביערות ממספר סוגים, הרים גבוהים וערבות פוריות.

## פלורה ופאונה
מספר צמחים התפתחו לאורך האזור, ביניהם צמחים מהמשפחה Dipterocarpaceae וכדניתיים וכן עצים טרופיים שונים, למשל *Tectona*.

מבין הדו-חיים אנדמיים לאזור המשפחות תולעני זנב אסייתיים וסוגלוסיים שכנראה התפתחו מאבות בעלי קרבה אפריקאית, כמו מדגסקר וסיישל. גם מספר עופות התפתחו באזור וחלקם אנדמיות אליו כמו התכלתיים, מגליימיים, טימליים, נקרות פרחים, טפסני הפיליפינים, פיטיים וכן מספר פסיוניים, קלאויים ותוכיים. הקצה המזרחי מכיל גם עופות ממוצא אוסטרלי כמו הקזואר.

מבין היונקים של האזור האינדומלאי ישנם כמה קבוצות אנדמיות ביניהם: הגלשנאים, חדפי עצים, עטלף דבורה, חולדת לאוס, נמנמנים אוריינטליים, טרסיוסיים וגיבוניים ועוד קבוצות כמו האורנגאוטן או נמר ערפילי. מבין היונקים הגדולים של האזור ישנם את הפיל האסייתי, קרנף הודי, סומטרי וג'אווה, נמר הודי, טיגריס, אריה הודי, מספר דוביים, גאור ותאו אסייתי והטפיר האסייתי. בקצה המזרחי ישנם גם מינים ממוצא אוסטרלי כמו יונקי כיס.

## קישורים חיצוניים

* 

*
קטגוריה:אסיה: אזורים
האזור האוסטרלי

ממוזער|שמאל|300px|האזור האוסטרלי.
[ממוזער|שמאל|240px|[וומבט שעיר-אף דרומי באוסטרליה הדרומית. יונקי הכיס התפתחו ושגשגו בעיקר באוסטרליה.]]

**האזור האוסטרלי** הוא אחד משמונת האזורים הביוגאוגרפים המחלקים את שטח כדור הארץ. הוא מצוי כולו באוקיאניה בשטח אוסטרלאסיה וכולל את אוסטרליה, האי טסמניה, גינאה החדשה וכמה איים במזרח אינדונזיה כמו סולאווסי, איי מאלוקו ואיי סונדה הקטנים כמו פלורס וטימור. האזור כולל גם כמה איים באוקיינוס השקט הקרובים יחסית לאוסטרליה כמו ארכיפלג ביסמרק, ונואטו, ניו זילנד, קלדוניה החדשה ואיי שלמה. איים נוספים באוקיינוס השקט שייכים לאזור האוקייני. במערב הוא גובל באזור האינדומלאי ומופרד בקו ואלאס (קרוב לשטח סונדאלנד).

## פלורה ופאונה
מרבית הפלורה והפאונה האוסטרלים הם אנדמיים ומבודדים ורבים מהם התפתחו ביבשת הקדומה גונדוונה, שכללה גם את אנטארקטיקה ואמריקה הדרומית. משום כך חלק מהמינים ביבשות אלה בעלי אבות קרובים למינים האוסטרלים, למשל הצמחייה של אנטארקטיקה ומספר יונקי כיס החיים באמריקה.

מינים רבים התפתחו באזור, ביניהם ידועים יונקי הכיס, יונקי הביב ומספר עופות קדומים חסרי שיניים כמו האמו, הקזואר והקיווי ובין הצמחים בולטים האקליפטוסים. מספר מינים חיים גם לאורך כמה איים אסייתיים וחלקם נפוצים גם לאורך כמה מאיי פולינזיה.

## קישורים חיצוניים

*
קטגוריה:אוקיאניה: אזורים
סם סטרייק

**סמואל הארי סטרייק** (באנגלית: **Samuel Harry Strike** נולד ב-18 בינואר 1994) הוא שחקן קולנוע וטלוויזיה אנגלי.

## ביוגרפיה
סטרייק נולד בינואר 1994 בסאות'אנד-און-סי, אסקס. הוא כיכב בסדרת הטלוויזיה "MI High" בהפקת ערוץ CBBC, בתור דן מורגן בין השנים 2013–2014. בשנת 2014, שיחק סטרייק בתפקיד אורח בפרק השני בסדרת הקומדיה "Give Out Girls" בתור נער 15 בשם לוק, שאיתו מרילין יוצאת. סטרייק נבחר למקום ה-11 ברשימת הגברים הכי לוהטים לשנת 2014 בהצבעת מעריצים שנוהלה על ידי sugarscape.com.

### איסאנדרס (2013–2014)
בשנת 2013, סטרייק לוהק לגלם את ג'וני קרטר באופרת הסבון "איסטאנדרס" המשודרת ב-BBC. דמותו של סטרייק הוצגה כחלק ממשפחת קרטר. הוא בנם של מייק קרטר ( דני דייר) ולינדה קרטר (קלי ברייט). הוא הופיע לראשונה בסדרה ב-26 בדצמבר 2013.

דמותו של ג'וני זכתה לשבחי הביקורת, במיוחד הסצנות שבהן ג'וני יצא מהארון בפני אביו. גם הביצועים הרגישים של סטרייק וגם של דייר במהלך הסצנה הזו זכו לשבחים. בסרטון מקוון באתר הרשמי, סטרייק אמר כי: "דני דייר והוא קיבלו מכתבים של אנשים שהודו להם שעזרנו להם לצאת מהארון, וזה היה שווה את זה".

ב-14 בנובמבר 2014, סטרייק הודיע כי הוא עוזב את הסדרה ושהוא כבר צילם את הסצנות האחרונות שלו. דמותו עזבה ב-23 בדצמבר 2014  אך הופיעה בהופעה מיוחדת בפרק ב-25 בדצמבר.

לאחר עזיבתו של סטרייק, המפיק הראשי של "איסטאנדרס", דומיניק טרדוול-קולינס, אמר כי אין לו תוכניות לעצב מחדש את דמותו של ג'וני וכי "הדלת פתוחה בפניו לחזור". הוא גם הוסיף כי הוא "מקווה שסם יחזור". עם זאת, בפברואר 2016 הוכרז שהדמות תלוהק מחדש לשחקן חדש, כאשר השחקן טד ריילי קיבל את התפקיד באפריל.

### 2015-הווה
סטרייק לוהק לסרט דרמת הפשע "Bonded by Blood 2", שיצא לאקרנים ב-2 בינואר 2017.

הוא כיכב בסרט הפריקוול של פני עור: המנסרים מטקסס 3, "Leatherface", לצד סטיבן דורף. הסרט מתאר מתבגר, הבורח מבית חולים לחולי נפש עם שלושה אסירים נוספים. הוא נכתב על ידי סת' מ. שרווד ובוים על ידי ג'וליאן מורי ואלכסנדר בסטילו. הצילומים החלו ב-18 במאי 2015 בבולגריה  והסתיימו ב-19 ביוני 2015. שנה לאחר מכן סטרייק כיכב בסדרת הטלוויזיה עדות אילמת, והחל להצטלם לסרט "Monster Party" משנת 2017. סטרייק זכה להצלחה בטלוויזיה האמריקאית כמעט מיד, עם תפקידי אורח בסדרות "טיימלס" ו"מיינד האנטר". הוא גילם את הטלפת ת'יל בסדרת המדע הבדיוני "Nightflyers".

## פילמוגרפיה
### טלוויזיה

### קולנוע

### תיאטרון

### באינטרנט

## פרסים ומועמדויות

## קישורים חיצוניים

## הערות שוליים

קטגוריה:שחקני קולנוע וטלוויזיה אנגלים
קטגוריה:אנגלים שנולדו ב-1994
אלכסנדר יאצנקו

**אלכסנדר יאצנקו** (ברוסית: **Алекса́ндр Ви́кторович Яце́нко**; נולד ב-22 במאי 1977, וולגוגרד) הוא שחקן רוסי, פעמיים זכה בפרס ניקה עבור תפקידיו בקולנוע.

## ביוגרפיה
יאצנקו נולד בוולגוגרד ולאחר סיום בית הספר החל ללמוד הנדסה. תוך זמן קצר הוא החליט לעבור ללימודי משחק ועבר לטמבור ואחר כך לאקדמיה הרוסית לאמנויות התיאטרון בה למד אצל מארק זכרוב. עוד במהלך הלימודים, בשנת 2003 הוא התחיל לשחק בסרטים. הוא לא הצליח לסיים את הלימודים כי במהלך שנת לימודים אחרונה השתתף בקטטה ולימודיו הופסקו.

בשנת 2007 בפסטיבל הסרטים "קינוטאבר" יאצנקו קיבל פרס על תפקיד גברי ראשי בסרט. בשנת 2011 הוא הצטלם לצד דאשה אסטפייבה בסרט "מאוהבים בקייב". בשנת 2016 הוא קיבל פרס ניקה. על המשחק של יאצנקו בסרט "הפרעה בקצב הלב" הוא זכה בפרסים ב"קינוטאבר", פסטיבל קרלובי וארי, פסטיבל בשיקגו, פרס נשר הזהב ופרס ניקה בשנת 2018.

בשנת 2020 הוא שיחק תפקיד ראשי בסדרת טלוויזיה "היום". בשנת 2021 הוא הצטלם בסדרת טלוויזיה "הנהר הקודר" ובסרט "לקרוע ולזרוק".

ב-2023  גילם את ניקולאי קיסליוב בסרט השואה הרוסי צדיק, ואת ולרי קוזריוב בסדרת דרמה "פישר" .

## קישורים חיצוניים
* 

קטגוריה:שחקני קולנוע וטלוויזיה רוסים
קטגוריה:רוסים שנולדו ב-1977
אמנת ניהול ומערכות

ממוזער|250px|שמאל|הסמליל הקודם של החברה
**אֲמָנֶת ניהול ומערכות בע"מ** היא חברה ציבורית ישראלית העוסקת בייעוץ וניהול פרויקטים, לוגיסטיקה, מחשוב ותוכנה.

## היסטוריה
החברה נוסדה על ידי אברהם אסף, שמואל בר אור ואילן שחם.  בתחילה הקימו המייסדים חברה בתחום הנדסת תעשייה וניהול בשם "אמן – ארגון ומדעי ניהול יועצים בע"מ", אשר בראשית דרכה הייתה חלק מקבוצת שירותי הנדסה לישראל (שה"ב). בשנת 1979 נפרדה "אמן" מחברת שירותי הנדסה והפכה עצמאית לחלוטין, והיא הייתה הבסיס של קבוצת "אֲמָנֶת", שהוקמה בינואר 1986. שמה של הקבוצה נלקח משם החברה – אמן, ובעקבות פרויקטים בתחום התוכנה שביצעה נקבע שמה, "אֲמָנֶת". 

בינואר 1994 הפכה החברה לחברה ציבורית ומניותיה נרשמו למסחר בבורסה לניירות ערך בתל אביב. כחברה ציבורית היו אסף ובר אור בעלי המניות הגדולים בה. באפריל 2024 רכש אסף את חלקו של בר אור (22.17%) תמורת 21.7 מיליון ש"ח, ובעקבות זאת החזיק כ-46% ממניות החברה.

יו"ר דירקטוריון החברה עד לפטירתו באפריל 2024 היה אברהם אסף, ויו"ר החברה הנוכחי הוא בנו, ערן אסף. מנכ"ל החברה הוא שמואל אלפסי.

## תחומי פעילות
* **ייעוץ, ניהול פרויקטים ולוגיסטיקה** - תחום זה כולל את הפעילויות הבאות: מתן שירותי ניהול, ייעוץ וביצוע פרויקטים בהנדסת תעשייה וניהול, פיתוח ארגוני, מתן שרותי תיאום וניהול פרויקטים הנדסיים בבנייה, הפעלת מנהלות פרויקטים לנושאים ייעודיים ומתן שירותי מיקור חוץ למערכות לוגיסטיות ומנהליות. בתחום נכללות החברות הבנות הבאות:
** אמן ארגון ומדעי ניהול יועצים בע"מ: עוסקת בייעוץ בניהול פרויקטים מורכבים, בהפעלת מנהלות ובליווי ארגונים וחברות בשלבי התפתחות פעילותם, משלב התכנון ועד לשלב הביצוע, מתן שירותים למוצרים בעלי ערך מוסף עבור לקוחות הקבוצה, בבעלות מלאה של "אמנת".
*** דיאלוג ייעוץ ארגוני מחקר והדרכה בע"מ: עוסקת בייעוץ ארגוני, פיתוח ארגוני, מחקר והדרכה ותכנון וביצוע סקרים ומחקרים. אמן ארגון ומדעי ניהול יועצים בע"מ מחזיקה ב-98% מהבעלות בחברה.
** אמגון בע"מ: מתן שירותי מיקור חוץ וניהול כולל של שירותים לוגיסטיים. "אמנת" החזיקה ב-65% מההון המונפק וב-50% מזכויות ההצבעה בחברה. בשנת 2025 מכרה החברה את אחזקותיה באמגון ב-7 מיליון שקלים.
* **מחשוב ותוכנה** - תחום זה כולל את הפעילויות הבאות: מתן שרותי אפיון ופיתוח תוכנה, יישום מערכות מידע, סיוע על ידי כוח אדם מקצועי, ייעוץ בתחומי מחשוב, יישום, הדרכה והטמעה של מערכות מידע בארגונים, שירותי הבטחת איכות תוכנה ובדיקות תוכנה ובדיקות חומרה וציוד. בתחום נכללות החברות הבנות הבאות:
** סיסנת תכנה בע"מ: עוסקת בייעוץ למחשוב, יישום, הדרכה והטמעה של מערכות מידע בארגונים, אפיון ופיתוח תוכנה, מערכות מידע ומערכות משובצות מחשב. "אמנת" מחזיקה בכ-97,8% מההון המונפק של החברה.
** טסנת בדיקות תכנה בע"מ: עוסקת בהבטחת איכות תוכנה ובדיקות מערכות תוכנה, חומרה ומחשוב. בבעלות מלאה של סיסנת תכנה בע"מ.
** תדיעד שותפות מוגבלת 1994: בית תוכנה המתמחה בפיתוח מערכות ארגוניות לפי צורכי הלקוח, ניהול תשתיות, יישום ואינטגרציה של מערכות ERP ומערכות מחשוב נוספות. השותף הכללי בשותפות זו הוא מפעילי תדיעד בע"מ המחזיק 2% בזכויות בשותפות. סיסנת היא שותף מוגבל בשותפות תדיעד ומחזיקה ב-100% ממניות מפעילי תדיעד בע"מ.

## קישורים חיצוניים
* 

* אמנת ניהול ומערכות בע"מ - דו"ח תקופתי לשנת 2020, באתר "מאיה"
* 

## הערות שוליים

קטגוריה:חברות הנסחרות בבורסה לניירות ערך בתל אביב
קטגוריה:תאגידי ייעוץ אסטרטגי
קטגוריה:תל אביב-יפו: חברות
רן גוראון

**רן גוראון** (נולד ב-25 בדצמבר 1968) הוא מנהל ישראלי, כיהן כמנכ"ל בזק בין יוני 2022 לאפריל 2024.

## ביוגרפיה
גוראון נולד ברחובות, לנעמי, מורה לחינוך מיוחד ומטפלת באומנות, ויאיר גוראון, שעבד במכון וולקני. הוא הבכור מבין ארבעה אחים. אחותו, יעל גוראון, כיהנה כמפמ"רית אזרחות במשרד החינוך. נשוי למיכל ולהם שתי בנות, מתגורר ברעננה.

בצבא שירת בגדוד 50 של חטיבת הנח"ל. גוראון למד באוניברסיטה העברית והוא בעל תואר ראשון בכלכלה ומנהל עסקים ותואר שני במנהל עסקים (MBA). בשנת 2024 השלים את תוכנית המנהלים AMP בבית הספר למנהל עסקים באוניברסיטת הרווארד. גוראון ידוע גם כמטפס הרים חובב, ובין הישגיו שהתפרסמו, טיפוס לפסגת הקילימנג'רו ולפסגת המון בלאן.

בשנת 2002 מונה לסמנכ"ל השיווק של ברק 013. עם פרישתו בשנת 2005, מונה לסמנכ"ל השיווק בבזק, כאשר במסגרת תפקידו אף זכה בתואר "איש השיווק של השנה" לשנת 2009, לאחר שהוביל וניהל את מהלך המיתוג מחדש של בזק. בשנת 2011 מונה למשנה למנכ"ל בזק. בשנת 2015 אישר דירקטוריון בזק את מינויו של גוראון לתפקיד מנכ"ל פלאפון, ובהמשך למנכ"ל חברת בזק בינלאומי וחברת Yes. במשך 4 שנים גוראון ניהל את כל שלוש החברות במקביל (פלאפון, yes ובזק בינלאומי - הנקראות חברות אלפא) במטרה להוביל מהלך התייעלות בקבוצה. במהלך כהונתו כמנכ"ל השיקה פלאפון לראשונה בישראל את רשת דור 5, ו-yes השיקה את המעבר לתוכן על גבי האינטרנט (IP) ולא רק באמצעות לווין.

ב-12 במאי 2022 נבחר למנכ"ל קבוצת בזק. מינויו נכנס לתוקף ביוני 2022.

בתקופתו כמנכ"ל בזק עברה החברה את רף שני מיליון משקי הבית בישראל אליהם נפרסה תשתית של סיבים אופטיים. הכנסות בזק קווי לשנת 2023, בעת ניהולו, עמדו על 4.4 מיליארד ש"ח כשהרווח הנקי המתואם, חצה את רף המיליארד ש"ח.

ב-25 בפברואר 2024 הודיע גוראון על פרישתו מתפקידו כמנכ"ל, לאחר שנתיים בתפקיד ו-18 שנים סה"כ בתפקידי ניהול בקבוצה. במקום גוראון מונה ניר דוד למנכ"ל בזק

גוראון עומד בראש ועד הנאמנים של קרן המלגות יאיר גוראון (ע"ש אביו). קרן המלגות הפעלת בשיתוף מועצה אזורית ערבה תיכונה, עליה הצהיר בראיונות רבים שמהווה מקור לגאווה עבורו, מעניקה מדי שנה מלגות-מחקר בהיקף של עשרות אלפי שקלים, לסטודנטים אקדמאים לתואר שני ושלישי ולחוקרים מצטיינים במסגרת עבודת פוסט-דוקטורט, בתחומי מדעי הטבע והסביבה וחקר הערבה והמדבר, וכן מלגות לתלמידים מצטיינים מבתי הספר בערבה וסביבתה.

## קישורים חיצוניים

## הערות שוליים

קטגוריה:בוגרי האוניברסיטה העברית בירושלים
קטגוריה:מנכ"לים ישראלים
קטגוריה:חיילי חטיבת הנח"ל
קטגוריה:מנכ"לי בזק
קטגוריה:ישראלים שנולדו ב-1968
Flask

**Flask** היא ספרייה ליישומי אינטרנט שנכתבה ב-Python. היא מסווגת כ "microframework" מכיוון שהיא אינה דורשת כלים או ספריות כתלוּת. אין לה שכבת הפשטה של מסד נתונים, אימות טפסים או כל רכיב אחר שבו ספריות צד שלישי קיימות מספקות פונקציות נפוצות. עם זאת, Flask תומך בהרחבות שיכולות להוסיף תכונות אפליקציה כאילו הן יושמו ב-Flask עצמה. קיימות הרחבות עבור מיפוי יחסי אובייקט, אימות טפסים, טיפול בהעלאה, טכנולוגיות שונות של אימות פתוח וכמה כלים נפוצים הקשורים למסגרת.

יישומים המשתמשים במסגרת Flask כוללים את Pinterest ו- LinkedIn.

## היסטוריה
Flask נוצר על ידי ארמין רונאצ'ר מ-Pocoo, קבוצה בינלאומית של חובבי פייתון שהוקמה ב-2004. לדברי רונאצ'ר, הרעיון היה במקור בדיחת אחד באפריל שהייתה פופולרית מספיק כדי להפוך לאפליקציה רצינית. השם הוא משחק על ספרייה קודמת בשם "Bottle".

כאשר רונצ'ר וגיאורג ברנדל יצרו מערכת לוח מודעות שנכתבה ב-Python ב-2004, פותחו פרויקטי Pocoo Werkzeug ו- Jinja.

באפריל 2016, צוות Pocoo פורק והפיתוח של Flask וספריות קשורות הועבר לפרויקט החדש של Pallets.

Flask הפך פופולרי בקרב חובבי Python. באוקטובר 2020, הייתה במקום השני ב- GitHub מבחינת כוכבים, מבין ספריות פיתוח האינטרנט של Python, רק מעט אחרי Django, ונבחרה לספריית האינטרנט הפופולרית ביותר בסקר מפתחי Python 2018.

## רכיבים
ה-Microframework Flask הוא חלק מ- *Pallets Projects* (לשעבר *Pocoo*), ומבוסס על כמה אחרים.

### Werkzeug
Werkzeug (בגרמנית "כלי") היא ספריית שירות לשפת התכנות Python, במילים אחרות ערכת כלים עבור יישומי Web Server Gateway Interface (WSGI), והיא מורשית תחת רישיון BSD .ספריית Werkzeug יכולה לממש אובייקטי תוכנה עבור בקשה, תגובה ופונקציות שירות. ניתן להשתמש בה לבניית שלד תוכנה מותאם אישית על גביו ותומך ב-Python 2.7 ו-3.5 ואילך.

### Jinja
Jinja, גם מאת רונאצ'ר, הוא מנוע תבנית עבור שפת התכנות Python והוא מורשה תחת רישיון BSD. בדומה למסגרת האינטרנט של Django, היא מטפלת בתבניות בארגז חול.

### MarkupSafe
MarkupSafe היא ספריית טיפול במחרוזות עבור Python, מורשית תחת רישיון BSD. המחלקה MarkupSafe מרחיב את סוג מחרוזת Python ומסמן את תוכנו כ"בטוח"; שילוב של MarkupSafe עם מחרוזות רגילות בורח אוטומטית מהמחרוזות הלא מסומנות, תוך הימנעות מבריחה כפולה של מחרוזות שכבר מסומנות.

### ItsDangerous
ItsDangerous היא ספריית סריאליזציה של נתונים בטוחה עבור Python, תחת רישיון BSD. היא משמשת לאחסון ה-Session של אפליקציית Flask ב-Cookie מבלי לאפשר למשתמשים להתעסק בתוכן ההפעלה.

## מאפיינים
* שרת פיתוח וניפוי באגים
* תמיכה משולבת לבדיקות יחידות
* שליחת בקשה RESTful
* משתמש בתבנית Jinja
* תמיכה בעוגיות מאובטחות (הפעלות בצד לקוח)
* תואם 100% WSGI 1.0
* מבוסס Unicode
* תיעוד נרחב
* תאימות Google App Engine
* הרחבות זמינות לשיפור התכונות הרצויות

## דוגמה
הקוד הבא מציג יישום אינטרנט פשוט שמציג "Hello World" בעת ביקור:
```python
from flask import Flask
app = Flask(__name__)

@app.route("/")
def hello() -> str:
 return "Hello World"

if __name__ == "__main__":
 app.run(debug=False)
```


## קישורים חיצוניים

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פיתוח יישומי ווב
קטגוריה:תוכנה חופשית
קטגוריה:תוכנות הכתובות בפייתון
גדעון לב

**גדעון לב** (2 באוגוסט 1930 – 19 בפברואר 1997) היה מנכ"ל משרד התקשורת בין השנים 1979 ל-1982.

## ביוגרפיה
לב עבד כמנהל בקונצרן כור ובמאי 1979 אושר מינויו למנכ"ל משרד התקשורת. ב-1980 פורסם כי הוא צפוי להתמנות למנכ"ל הראשון של חברת בזק שהייתה אז בשלבי הקמה, אך עם התארכות תהליכי ההקמה, המינוי לא יצא אל הפועל.

ב-1982 פרש מניהול משרד התקשורת והיה מנהל בחברת הכבלים גוונים (כיום הוט) וכיו"ר חברת הבת של בזק לכבלים תת-ימיים. בשנות ה-90 הקים את חברת גלובסקום.

על שמו נקרא פרויקט לב, כבל התקשורת התת-ימי המחבר את ישראל לקפריסין ואיטליה. לב היה מעורב בפרויקט אך נפטר לפני שהסתיים.

לב התגורר בהוד השרון ונפטר בגיל 67.הובא למנוחות בבית העלמין נווה הדר בעיר .

## הערות שוליים

קטגוריה:מנכ"לי משרד התקשורת
קטגוריה:הוד השרון: אישים
קטגוריה:אישים הקבורים בהוד השרון
קטגוריה:ישראלים שנולדו ב-1930
קטגוריה:ישראלים שנפטרו ב-1997
בוריס צלניקר

**בוריס צלניקר** (**Boris Tselniker**; נולד ב-1952 בקישינב, ברית המועצות) הוא פסל ישראלי המתמחה במיניאטורות ובפיסול בעץ בשילוב עם אבן, עצם וכסף.

צלניקר נולד במשפחת רופאים ולאחר סיום לימודיו התיכוניים למד בפקולטה לכוח הידראולי במכון החקלאי של קישינב, שם קיבל תעודה של מהנדס הידראולי. הוא שירת בצבא בחיל התותחנים. לאחר שחרורו מהצבא למד צלניקר טופוגרפיה ועבד בתחום. הוא השתתף במשלחות גאולוגיות וגיאופיזיות במולדובה ובמזרח הרחוק, בקמצ'טקה, בסחלין, באיים הקוריליים, בפרימורסקי ובחברובסק ועוד.

צלניקר יצר את פסליו הראשונים ב-1981, כשהוא משתמש בחומרים שהובאו מהמזרח הרחוק, שיני לוויתן זרע, ניבתן, שנהב של ממותה, קרן צבי ואבני נוי. באותה שנה גם השתתף לראשונה בתערוכה, תערוכת האמנות הרפובליקנית בקישינב. בין השנים 1981 ל-1989 השתתף צלניקר ב-15 תערוכות אזוריות, לאומיות ובינלאומיות שהתקיימו בקישינב, באודסה ובמוסקבה.

מיניאטורות עצמות רבות, שיצר צלניקר, נרכשו על ידי המוזיאון המולדבי להיסטוריה של הדתות (כיום מוזיאון ההיסטוריה של מולדובה), משרד התרבות של ברית המועצות, גלריות פרטיות כגון "מאדים" (מוסקבה) וגם על ידי אספנים פרטיים שונים. בשנים 1983–1987 צלניקר למד תולדות האמנות באוניברסיטת אוראל יקטרינבורג.

ב-1990 עלה צלניקר עם משפחתו (הוא נשוי לבתו של נאום אפלבאום) לישראל וגם בה השתתף בתערוכות רבות. ב-1992 זכה במקום הראשון בתערוכת האמנות המיניאטורית מונטנה בארצות הברית עבור הרכב העצמות הצינוריות "מתגלגל דרך החיים". בשנת 1993 למד באקדמיה לאמנות בצלאל למעצבים בירושלים.

## קישורים חיצוניים
* Boris Tselnicker 
* תצלומים של חלק מיצירותיו
* Vizita la atelierul artiștilor plastici Boris și Natalia Tselnicker 

קטגוריה:פסלים יהודים מולדובנים
קטגוריה:פסלים סובייטים
קטגוריה:פסלים ישראלים
קטגוריה:ישראלים ילידי ברית המועצות
קטגוריה:עולים בשנות ה-1990
קטגוריה:ישראלים שנולדו ב-1952
תאונת הרכבת בגאיסאל

**תאונת הרכבת בגאיסאל** הייתה תאונה שהתרחשה ב-2 באוגוסט 1999, כאשר שתי רכבות שהובילו כ-2,500 בני אדם התנגשו בתחנה מרוחקת של גאיסאל, מערב בנגל, הודו. ההתנגשות הייתה במהירויות כה גבוהות עד שהרכבות התפוצצו עם הפגיעה, וכתוצאה מכך נהרגו לפחות 290 בני אדם.

## התאונה
התאונה התרחשה בסביבות השעה 01:45 ב-2אוגוסט 1999, כאשר רכבת מניו דלהי התנגשה ברכת אחרת בתחנת הרכבת גאיסאל. הרכבת שהגיעה מכיוון ניו דלהי עברה למסילה עליה הייתה הרכבת השנייה בגלל טעות איתות. אף עובד, לא ברכבת ולא לא ברכבת ולא במשרדו של מנהל האיתותים הבחין בטעות. גם הצוות בתחנות הביניים בין קישנגאנג' לגאיסאל לא הבחין בכך שהרכבת נמצאת במסלול הלא נכון. כתוצאה מכך, הרכבות התנגשו חזיתית. כתוצאה מעוצמת הפיצוץ נוסעים משתי הרכבות עפו לתוך בניינים סמוכים.

## כשלים
שלוש מתוך ארבע המסילות לא פעלו בגלל עבודות במסילה. רק קו אחד היה בשימוש לטובת התנועה של 31 רכבות ביום. גם חלק מרכיבי ההשתלבות במסילה לא פעלו באופן תקין בגלל העבודות. אחד הרכיבים הוא ציוד חשמלי שבאמצעותו מנהל התחנה, ובעקבות כך נהג הרכבת, יכול לדעת שהמסילה שלפניו תפוסה. במקרה כזה הסימנור יישאר אדום ולא ניתן להפוך אותו לירוק אלא אם כן מנהל התחנה מאפשר זאת. ניתן לשנות את האיתות מחדר הממסר אשר ניתן לפתוח במשותף רק על ידי מנהל התחנה ומפקח האיתות. במצב כזה, יש להגדיר את השתלבות המסילה באופן ידני על ידי הליך "סיבוב", ידית הנמצאת בתחנות מסובבת ידנית בהוראת מנהל התחנה לקביעת ההשתלבות. התהליך עורך כ-30 דקות.

הגורם לאסון היה רשלנות שבוצעה על ידי עובדים מתחנת הרכבת Kishanganj, אשר הגדירו נקודות שילוב שגויות במסילה באופן ידני. נקודת המפגש של שתי רכבות הייתה בתחנת הרכבת גאיסאל (ליד Kishanganj) שם התנגשו שתי הרכבות.

עוזר מנהל תחנת Kishanganj הודה מאוחר יותר ששלח את אחת הרכבות במסילה הלא נכונה, מה שגרם להתנגשות.

## מניין הרוגים ופצועים
מניין ההרוגים הרשמי שפורסם הוא 285 הרוגים ויותר מ-300 פצועים. עם זאת, גורמים לא רשמיים טענו כי המספרים גבוהים בהרבה. הדבר ייתכן מכיוון שאף על פי שהיו רק 72 מושבים בכל אחד משבעת הקרונות הכלליים שהיו מעורבים בתאונה, הם היו עמוסים בהרבה מעבר לכך. יתרה מכך, היו הרבה נוסעים ללא כרטיס שלא נכללו בספירה הרשמית. בגלל אופי ההתרסקות והשריפה, כמו גם המספר הגדול של אנשים ללא כרטיס שייתכן שהיו על הרכבות, לא ניתן היה לזהות את הגופות בנפרד.

שר הרכבות ניטיש קומאר התפטר בעקבות התאונה, הוא שר הרכבות השני בהיסטוריה של הודו שעשה זאת, אחרי לאל בהדור שסטרי.

## הערות שוליים

קטגוריה:אסיה: אסונות תחבורה
קטגוריה:אסיה: תאונות רכבת
קטגוריה:אסונות בהודו
קטגוריה:מערב בנגל
קטגוריה:אסונות ב-1999